बि टि सि बिसायख’थिनि खालारा थि जायाखैब्लाबो कक्राझार जिल्लानि मोन 12 बियाबनि गुबुन-गुबुन ओनसोलफोराव बिसायख’थि फोसावदिंनाया गोख्रोंनिफ्राय गोख्रोंसिन जानाय नुनो मोन्दों। बे समावनो कक्राझार जिल्लानि 9 नं बनरगाव बि टि सि बियाबनि सिङाव थानाय बंसिगाव गामियाव बुधबाराव बनरगाव ब्लक इउ पि पि एल दोलोनि बानजायनायाव रबिराम ब्रह्मनि जानानै गोख्रों फोसावदिंनाय मेल खुंफुङो । बे हाबाफारियावनो मिरु इउ पि पि एल दोलोनि आइजो गांखंनि आफादगिरि बिना गयारीया बाहागो लानानै आयजोफोरनि मोन्थायनि सायाव गुवारै बिबुंथि होयो आरो जानो गोनां बि टि सि बिसायख’थिआव गोजोन खौसेथि समान मोन्थाय आरो जौगानायनि थाखाय बयखौबो आखाय खबजबना प्रमद बर’नि दैदेन्नाय इउ पि पि एल दोलोनि बिजाथि रबिराम ब्रह्मनि थाखाय ट्रेकटरनि सावगारिआव भत होनो खावलायो। एरैहाय इउ पि पि एल दोलोनि बिजाथि रबिराम ब्रह्मआ बुङोदि 9 नं बनरगाव बियाबाव बिनि देरहागोनआ रोखा। बनरगाव बियाबनि राइजो-राजाफोरा सोलायनायखौ लुबैबाय । 17 बोसोर बि टि सिनि खुंथाय गोहोयाव थानाय बि पि एफ दोलोनि फार्से ओनसोलनि राइजो- राजाफोरा बे खेबाव भत होया होन्नानै रोखा बुंथियो।